Anne Baastrup (SF), 1997-12-02:
Intentionerne i det foreliggende lovforslag er gode og rigtige
og skal bl.a. ses i forlængelse af SF's krav ved sidste finanslov.
Arbejdsmiljøloven giver arbejdsgiverne en pligt til at sikre arbejdsmiljøet, men virkeligheden viser jo, at arbejdsgiverne ikke opfylder dette ansvar godt nok, langtfra godt nok, desværre, og derfor er der brug for nye tiltag.
Belønningsordningen skal gøre det til en bedre forretning at gøre noget godt for arbejdsmiljøet.
Desværre lever det konkrete forslag ikke helt op til de smukke intentioner.
Beløbet er for lille, Dansk Arbejdsgiverforenings fingeraftryk er for stort, og samtidig er det et problem, at det afhænger af de anerkendte erhvervsskader i den pågældende branche.
Det betyder, at brancher med store arbejdsmiljøproblemer, som har ført til mange og store erstatninger, får et stort incitament til at forbedre arbejdsmiljøet, men for mindst halvdelen af det samlede arbejdsmarked bliver der tale om meget små incitamenter.
Hvis så blot arbejdsmiljøet i denne halvdel af arbejdsmarkedet havde været super og i top, ville det ikke have været noget problem, men sådan er det langtfra.
For store dele af dette arbejdsmarked gælder det, at der eksisterer konkrete og velkendte arbejdsmiljøproblemer, som kan forebygges med den rette indsats.
Med det nye forslag får disse arbejdspladser kun små gulerødder, og SF tvivler meget på, at det vil medføre en øget forebyggelse.
Det gælder f.eks. det ensformige, gentagne arbejde med musen.
SF har gentagne gange gjort opmærksom på behovet for en øget forskning, mere forebyggelse og bedre regler for anerkendelse af arbejdsskader som følge af musearbejde, og vi er derfor glade for beslutningen i satspuljeforligspartierne om, at der skal afsættes 10 mio. kr. til dette område.
Lovforslaget rummer ganske vist en række bestemmelser og bemærkninger, som åbner for en gradvis udbygning af ordningen, men SF ønsker klarere formuleringer.
I modsat fald frygter vi, at Dansk Arbejdsgiverforening og andre kan få held til at bremse en forsat udbygning.
SF kan godt leve med en gradvis udbygning, i takt med at arbejdsmarkedets parter drager erfaringer med den nye ordning, men det skal være sådan, at ordningen udbygges, i det omfang det er nødvendigt for at få de økonomiske incitamenter til at virke i praksis.
Derfor ønsker SF en politisk forpligtende plan for, hvordan ordningen kan udbygges, så den reelt kommer til at fungere på hele arbejdsmarkedet.
Som et led i en sådan plan ser SF gerne, at man også ser på andre incitamenter end de økonomiske belønninger, der ligger i den nye lov.
Virksomheder og institutioner har allerede i dag et væsentligt økonomisk incitament til at skabe et godt arbejdsmiljø, nemlig udgifterne til løn under sygdom, sygedagpengene, og den manglende arbejdsindsats fra de syge.
Men dette afgørende økonomiske incitament bruges alt for lidt, for dårligt og for usystematisk.
SF havde gerne set en belønningsordning, der også inddrog bl.a. udgifterne til sygedagpenge.
Når det nu ikke skal være sådan i denne omgang, ønsker vi, at der afsættes særlige midler til at se nærmere på og udvikle nye måder til at lade udgifterne til sygdom fungere som et incitament til en mere systematisk arbejdsmiljøindsats.
Det kunne f.eks. være konsulentbistand til indførelse af arbejdsmiljøregnskaber, hvor virksomhederne regner udgifterne til arbejdsbetinget sygdom, arbejdsskader m.v. med til prisen for et dårligt arbejdsmiljø.
Det kan være midler til udvikling af en mærkning eller lignende, der viser de unge og andre arbejdssøgende, hvilke arbejdspladser de kan forvente et godt arbejdsmiljø på.
Det kan være støtte til indførelse af en bedre arbejdsmiljøledelse og -styring i små og mindre virksomheder, eller det kan være en handleplan for, hvordan den offentlige sektor kan gå foran på disse områder. Kombinerer vi en målrettet udbygning af den foreslåede belønningsordning med en sådan satsning på mere og bedre brug
af de økonomiske incitamenter i forbindelse med udgifter til sygdom, et udviklingsprojekt vedrørende brug af arbejdsmiljøstyring og en mærkning af arbejdsmiljøregnskaber, tror SF, at der vil være et godt tilbud til alle om at gøre et bedre arbejdsmiljø til både en mærkesag og en god forretning.
Det er desværre ikke helt indeholdt i dette lovforslag.
Derfor håber SF under de kommende forhandlinger at kunne få rettet op på disse mangler.